تاهيتى

تاهيتى Tahiti او أوتاهيتى O'Tahiti ، اكبر جزيره فى مجموعة جزر سوسايتى فى جنوب المحيط الهادى ( الباسيفيك ) مساحتها 1041 كم مربع و عاصمتها پاپيتى Papeete. عدد سكانها حوالى 178,133. و عملتها الفرنك البولينيزى. تاهيتى كمان عاصمة المستعمرات الفرنساويه فى المحيط الهادى المعروفه باسم جزر بولينيزيا الفرنساويه.

بينتمى سكان تاهيتى للبولينيزيين لكن بيعتبرو مواطنين فرنساويين و بيتكلمو بولينيزى و اللغه الفرنساوى مستخدمه كمان.

من اشهر جزرها : موريا اللى مباشرة قدام پاپيتى ، و بورا بورا ، و هاوهينا ، و تاها ، و راياتيا.

تاهيتى بركانيه جبليه و ليها سهول ساحليه خصبه ، بتنتج الفواكه زى المانجه و القصب و الكاكاو و البن و الفانيليا و القطن ، و بتصدر الكوبرا و اللولى و جوز الهند و الڤانيليا و الفوسفات. تاهيتى مشهوره بجمال طبيعتها و شطوط ها و طيبة سكانها و حسن معاشرتهم و بيزورها سياح كتير. الفرنساويين حافظو على شكل جزر تاهيتى التقليدى و اتجنبو بنا مبانى عاليه زى ما عمل الامريكان فى هاواى ). جنب پاپيتى فيه " نقطة ڤينوس " و هى المكان اللى قعد فيه الملاح المستكشف الانجليزى چيمس كووك فى ابريل 1769 و هو فى رحلته فى المحيط الهادى لرصد تحرك كوكب ڤينوس ( الزهره ).

تاهيتى عندها شركة طيران ( اير تاهيتى ) و شركة طيران موريا ( اير موريا نوى ) و فيها مطار دولى ( مطار فا-أ الدولى Faa'a International Airport ) و موانى و شركات نقل بحرى و مستشفيات و مدارس حديثه و جامعه فرنساويه ( جامعة بولينيزيا الفرنساويه )، و بوجه عام البنيه التحتيه فيها متطوره و سكانها مطلعين على العلوم و الثقافه العالميه.

بتشتهر تاهيتى بالفن البولينيزى التراثى و الوشم و المزيكا و الرقص البولينيزى الاصيل ، و فى پاپيتى فيه متحف للفنون البولينيزيه ، و اشتهر الرسام الفرنساوى پول جوجان برسم لوحات لتاهيتى و التاهيتيين.

 مصادر 

تاهيتى
تصنيف:مناطق العالم
تصنيف:جزر